བོད་ཀྱི་རྒྱལ་ཁམས་འདི་ས་བབ་ཀྱི་ཆ་ནས་རྒྱ་གར་འཕགས་ཡུལ་དང་ཁྱིམ་མཚེས་ཡིན་པར་མ་ཟད།སྔོན་གྱི་ཆོས་རྒྱལ་ལོ་པཎ་རྣམས་ཀྱི་བཀའ་དྲིན་ལས་ཆོས་དང་རིག་གཞུང་ཐད་དམིགས་བསལ་གྱི་འབྲེལ་བ་ཟབ་པོ་ཡོད།དེར་བརྟེན་བོད་མི་རྣམས་ཀྱིས་གནའ་སྔ་མོ་ནས་ཡུལ་འདིར་རྒྱ་གར་འཕགས་པའི་ཡུལ་ཞེས་མངོན་པར་བསྟོད་ཀྱི་ཡོད།༸གོང་ས་༸སྐྱབས་མགོན་ཆེན་པོ་མཆོག་ནས་རྒྱ་གར་ནི་ང་ཚོའི་དགེ་རྒན་དང་།ང་ཚོ་ནི་རྒྱ་གར་གྱི་དགེ་ཕྲུག་ཡིན།ཞེས་བཀའ་ཡང་ཡང་སྩལ་བ་དང་།ལྷག་པར་གང་ཉིད་ཀྱི་སྐུ་ཚེའི་དུས་ཡུན་མང་ཆེ་བ་རྒྱ་གར་ལ་སྐུ་བཞུགས་གནང་སྟབས་ང་རྒྱ་གར་གྱི་བུ་ཡིན་ཞེས་དང་།བདག་ཉིད་ཆེན་པོ་གྷནདྷིའི་རྗེས་འབྲང་གཤའ་མ་ཞིག་ཡིན།ཞེས་བཀའ་གནང་བ་དང་འབྲེལ་ཡུལ་འདིར་དཔལ་ནཱ་ལེནྡཱའི་མཁས་པའི་བཞེད་གཞུང་གི་སྲོལ་རྒྱུན་ཉམས་པ་སླར་གསོ་ཡོང་ཐབས་དང་།ལྷག་པར་འགྲོ་བ་མིའི་རིགས་ཚང་མ་བདེ་བ་འདོད་པ་དང་།སྡུག་བསྔལ་མི་འདོད་པ་གཅིག་གྱུར་ཡིན་པའི་རིན་ཐང་གི་ལྟ་བའི་ཐོག་ནས་བྱམས་བརྩེ་འཆམ་མཐུན་གྱི་ཞི་བདེ་དང་།ཆོས་ལུགས་ཁག་མཐུན་སྒྲིལ།འགྲོ་བ་མིའི་རིགས་ཀྱི་ཡ་རབས་བཟང་སྤྱོད་དང་།འཚེ་མེད་ཞི་བདེའི་ཞབས་འདེགས་ཀྱི་ནུས་པ་ལྡན་པའི་བོད་ཀྱི་ཆོས་རིག་དང་།སྐད་ཡིག་རང་དབང་ངང་བདག་སྐྱོང་ཐུབ་ཐབས་བཅས་སུ་ཐུགས་ནུས་ཆེར་བསྐྱེད་མཛད་བཞིན་ཡོད།